এ মামলায় ফারুকের জামিন চেয়ে গতকাল দুপুরে হাইকোর্টে লিখিত আবেদন করা হয়। দুপুর আড়াইটায় ফারুকের আইনজীবী ব্যারিস্টার মওদুদ আহমদ, সুপ্রিম কোর্ট আইনজীবী সমিতির সভাপতি এডভোকেট খন্দকার মাহবুব হোসেন জামিন আবেদনটি শুনানির জন্য উত্থাপন করেন। এ পর্যায়ে হাইকোর্টের সংশ্লিষ্ট বেঞ্চ বিকাল ৪টার মধ্যে ফারুককে হাজির হতে বলেন। কিন্তু সাড়ে ৩টার দিকে ব্যারিস্টার মওদুদ আহমদ হাইকোর্টকে বলেন, ফারুকের বিরুদ্ধে কোন ধরনের গ্রেফতারি পরোয়ানা নেই। অথচ ইউনাইটেড হাসপাতালে পুলিশ তাকে ঘিরে রেখেছে। পুলিশি  বাধার কারণে তিনি হাইকোর্টে আসতে পারছেন না। আদালত তখন রাষ্ট্রপক্ষের বক্তব্য জানতে চাইলে ডেপুটি এটর্নি জেনারেল এডভোকেট মোহাম্মদ উল্লাহ কিসলু বলেন, এ ব্যাপারে কোন তথ্য তার কাছে নেই। আদালত রাষ্ট্রপক্ষের আইনজীবীকে বলেন, আপনি পুলিশকে বলেন তাকে (ফারুক) যেন আদালতে আসতে কোন ধরনের বাধা প্রদান করা না হয়। যদি বাধা দেয়া হয় তবে ফারুকের অনুপস্থিতিতেই জামিন আবেদনের শুনানি গ্রহণ করা হবে। রাষ্ট্রপক্ষের আইনজীবী বলেন, তার বিরুদ্ধে মামলা দায়ের করা হয়েছে। পুলিশ তাকে গ্রেফতার করে নিম্ন আদালতে নিয়ে যেতে পারে। এ পর্যায়ে আদালত বিকাল  সোয়া চারটার মধ্যে ফারুককে আদালতে হাজির করতে বলেন। রাষ্ট্রপক্ষের আইনজীবী সময় বাড়ানোর আবেদন করলে আদালত আজ সকাল সাড়ে ১০টার মধ্যে ফারুককে হাজির করার নির্দেশ দেন।